BAI PRA JANG HPUN TAI NA
如果有来生
时间:2014-06-02 00:00:00 来源:德宏团结报
Ka ai: Mahko Tom
Masha langai a prat wa pyo dik ai ngu mung mai tsun ai, myit ru ai lam mung lo nga ai re majo n pyo la ai ngu mung mai tsun nga ai. Masha ngu ai si mat nna bai n htang pra lu yang, ngai go masha n tan nu ga!
Ngai bai mai n htang pra yang, teng teng sha hpun langai tai mayu mat sai, gap tim machyi ai n na , kran tim machyi ai n na, lama wa gam hpuwang rong yang, ngai go hpun hkrang rong ai hpun tai nna dai mare bo kong ko gabrim san tsom ai lamu de ading sha rai mada let tu nga na.
Ngai lama hpun langai rai to, tsit tsom hpunlap lap nna gatsi pyo ai bungli hpe hkap marop nna, masha langai mi myit sumru tsap nga ai zon azim sha tu nga na, tim hpun langai tai yang, myit sumru na lam hpa nnga nga ai.
Ngai lama hpun langai rai to, tso dik nna tu gaba na , tsan tsan de du hkra mu mada na. Matsan ai ni , lusu ai ni , lagon ai ni, kyet shop ai ni, shukshak ai dinghku, nguipyo ai dinghku, pyending kok nan nna laika shakut ai num gasha, labu palong htau mi hpun nna jonglung shakut ai la gasha …… Masha dai ni a prat hpe hkrak mu mada ya nga ai, tim hpun langai tai yang dai ni a prat hpe myit machyi ya na shara hpa n nga ai, myit pyo ya na lam mung hpa n nga nga ai.
Ngai go mare bo kong na hpun langai tai nna tu nga mayu ai, shani shanang jan lam let nbung pasi hte kara masit chyai, nam u ni garu dung nga ma ai hpe madat pyo chyai, lama nbung laru e “Ngai” hpe gawut gadong kau yang, makau hku lai hkrup ai masha ni go “ Nbung bungga nang ! ” nga nbung hpe matsa nna “Ngai” hpe no chye matsan dum na ma ai. Gaja wa ngai a prat hta dai zon madu a prat hpe hpa zon n non hkra tu ai hpun langai mi tu nga na gade sha myit mada dik nga nngai.
Ngai hpun langai rai to, tu shara n lata na, gara ko tu, gara ko si. Lama “Ngai” hpe hpun hkrang rong ai hpun re nga nta ko wa htot hkai yang “Ngai” go dai nta madu a sun npan ko tu tsom nna, lani mi gadong do mat ai shani nta madu gade sha marit shingran mu lu na. Lama wa nbung laru e mung, masha e mung n dingsa yang “Ngai” prat tup dai mare bo kong ko tu grin nga na, makau grupyin na hpun ni go ganon manang rai, galoi du tim htot hkom mat na sai nga n myit tsang ra, gade sha pyo na. Ngai lama hpun langai rai to, nbung gata e n shang loi mago ganga dat, dai shaloi pyending kok nan nna laika shakut hpaji hkrunlam galu gaba sai num sha she lai hkrup yang “Ngai” a hkrang hpe shi a kumyai laika buk hta ka shatsom ton na re, prat gade lai mat tim, dai num gasha a laika hpo hti dat yang “Ngai” a hkrang nsam hpe mu htai hkrup na ma ai. Labu palong htau mi sha hpun nna hpaji hkumtsup sai sumla soi ai la gasha lai hkrup yang “Ngai” a hkrang hpe soi ton na re, Dai sumla man mu hpo ai ni “Hpun ndai go yon la ai zon zon” nga na ma ai, tim hpun dai go gachyi mi mung n yon ai. Shi go masha zon masin salum n rong ai hpun re majo hpa chye yon na lo.
Masha prat hte n pung ai hpun a prat, gade pyo dik nga ai, lama wa masha si mat nna bai nhtang pra chye yang, ngai go mare bo kong na hpun langai tai na, prat tup jau lup.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn yue_Hant zho_Hans mri_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn